**Vendim nr. 37 datë 30.03.2022**

Kolegji i Gjykatës Kushtetuese të Republikës së Shqipërisë, i përbërë nga:

Vitore Tusha, Kryetare

Sonila Bejtja, Anëtare

Altin Binaj, Anëtar

në datën 30.03.2022 mori në shqyrtim paraprak kërkesën nr. 1 (SH) 2022 të Regjistrit Themeltar, që i përket:

## KËRKUESE: SHOQATA “LIDHJA KOMBËTARE E USHTARAKËVE ATDHETARË PËR MBROJTJEN E TË DREJTAVE”

**OBJEKTI: Rishikimi i vendimit nr. 123, datë 25.10.2021 të Kolegjit të Gjykatës Kushtetuese.**

**BAZA LIGJORE:** Neni 134, pika 1, shkronja “i”, i Kushtetutës së Republikës së Shqipërisë; nenet 71 dhe 71/a të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar *(ligji nr. 8577/2000)*.

Kolegji i Gjykatës Kushtetuese (*Kolegji*), pasi dëgjoi relatorin e çështjes Altin Binaj, shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

**Rrethanat e çështjes**

1. Kërkuesja, shoqata “Lidhja Kombëtare e Ushtarakëve Atdhetarëpër Mbrojtjen e të Drejtave” *(LKUAMD)* është person juridik i themeluar dhe regjistruar si organizatë jofitimprurëse me anëtarësi në vitin 2018 dhe aktualisht vepron bazuar në ligjin nr. 8788, datë 07.05.2001 “Për organizatat jofitimprurëse”.
2. Sipas statutit të kërkueses, LKUAMD-së, në mënyrë të përmbledhur, qëllimi i shoqatës lidhet me bashkimin e ushtarakëve aktivë, në rezervë, të liruar, në pension të parakohshëm dhe në pension pleqërie për të mundësuar mbrojtjen e të drejtave dhe lirive themelore të anëtarëve të saj, në mënyrë të veçantë për të drejtat e përfituara në bazë të “Statusit të Ushtarakut”.
3. Në datën 06.07.2021, kërkuesja, me pretendimin se ushtarakëve në rezervë, të liruar para kohe ose në pension pleqërie, iu është cenuar siguria juridike, lidhur me të drejtat e fituara, me pasojë përkeqësimin me fuqi prapavepruese të trajtimit financiar të tyre, ka paraqitur në Gjykatën Kushtetuese *(Gjykata)* një kërkesë të përbashkët me shoqatën “Flamuri Kombëtar”, nëpërmjet së cilës i ka kërkuar të vendosë shfuqizimin si akte në kundërshtim me Kushtetutën të ligjit nr. 10142, datë 15.05.2009 “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë” *(ligji nr. 10142/2009)*; ligjit nr. 10367, datë 23.12.2010 “Për miratimin e aktit normativ me fuqinë e ligjit nr. 5, datë 10.11.2010 të Këshillit të Ministrave “Për disa shtesa dhe ndryshime në ligjin nr. 10142, datë 15.05.2009 “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë””” *(ligji nr. 10367/2010)*; aktit normativ nr. 5, datë 10.11.2010 të Këshillit të Ministrave “Për disa shtesa dhe ndryshime në ligjin nr. 10142, datë 15.05.2009 “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë”” *(akti normativ nr. 5/2010)*; vendimit të Këshillit të Ministrave nr. 252, datë 09.02.2011 “Për ndryshimin e vendimit nr. 793, datë 24.09.2010 “Për zbatimin e ligjit nr. 10142, datë 15.05.2009 “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë””” *(VKM nr. 252/2011)*; vendimit nr. 3, datë 24.11.2016 të Kolegjeve të Bashkuara të Gjykatës së Lartë *(vendimi nr. 3/2016)*.
4. Kolegji i Gjykatës Kushtetuese, me vendimin nr. 123, datë 25.10.2021, ka vendosur moskalimin e çështjes në seancë plenare, pasi kërkuesja për kundërshtimin e akteve ligjore dhe nënligjore, bazuar në nenin 50, pika 1, të ligjit nr. 8577/2000 nuk legjitimohej *ratione temporis*, ndërsa për kundërshtimin e vendimit nr. 3/2016 të Kolegjeve të Bashkuara të Gjykatës së Lartë, bazuar në nenin 71, pika 1, të ligjit 8577/2000 nuk legjitimohej *ratione personae*.
5. Në datën 07.02.2022, kërkuesja i është drejtuar Gjykatës për ndreqjen e pasaktësive të dukshme të vendimit nr. 123, datë 25.10.2021 të Kolegjit të Gjykatës Kushtetuese, si dhe ndryshimin tij.

**II**

**Pretendimet e kërkueses**

1. Kërkuesjai është drejtuar Gjykatës me kërkesë për rishikimin e vendimit të saj nr. 123, datë 25.10.2021, duke pretenduar se ai përmban:

6.1. Pasaktësi në pjesën e rrethanave të çështjes, pasi paragrafët 4, 5, 8, 9-11 të vendimit nr. 123, datë 25.10.2021 të Kolegjit të Gjykatës Kushtetuese, që referojnë rrethanat e çështjes, janë në kundërshtim me vendimet nr. 33, datë 24.06.2010 dhe nr. 11, datë 06.03.2014 të Gjykatës Kushtetuese, si dhe me nenet 4, 7, 15, 42 dhe 81, pika 2, shkronja “e”, të Kushtetutës.

6.2. Mospërputhje mes kërkimeve në objektin e vendimit dhe atyre në kërkesë, pasi në objektin e kërkesës janë formuluar 7 kërkime, ndërsa në objektin e vendimit shfaqen vetëm 4, pa u pasqyruar kërkimet për deklarimin e pavlefshmërisë absolute të aktit normativ nr. 5/2010, ligjit nr. 10367/2010, vendimit nr. 252/2011 të Këshillit të Ministrave dhe vendimit nr. 3/2016 të Kolegjeve të Bashkuara të Gjykatës së Lartë.

6.3. Vlerësim të gabuar për moslegjitimimin *ratione temporis* për kundërshtimin e akteve ligjore e nënligjore në fjalë, pasi ka ushtruar një të drejtë kushtetuese që nuk i nënshtrohet ndonjë afati prekluziv dhe, gjithashtu, kërkimet nuk bazoheshin në nenin 50, pika 1, të ligjit nr. 8577/2000, por në nenin 117 të Kodit të Procedurave Administrative.

 6.4 Vlerësim të gabuar për moslegjitimimin *ratione personae* për kundërshtimin e vendimit nr. 3/2016 të Kolegjeve të Bashkuara të Gjykatës së Lartë, pasi është bartëse dhe mbron të drejtat e ushtarakëve në bazë të neneve 4, 7, 15, 42 dhe 81, pika 2, shkronja “e”, të Kushtetutës dhe ligjit nr. 9210, datë 23.03.2004 “Për statusin e ushtarakëve”.

**III**

**Vlerësimi i Kolegjit**

1. *Për legjitimimin e kërkueses*
2. Kërkuesja, në kërkesën drejtuar Gjykatës, ka kërkuar rishikimin e vendimit nr. 123, datë 25.10.2021 të saj, për ankimin individual kushtetues të paraqitur më parë prej saj, në një kërkesë të përbashkët me shoqatën “Flamuri Kombëtar”.
3. Kushtetuta në nenet 124, 132 dhe 145, pika 2, shprehet qartësisht në lidhje me forcën detyruese dhe natyrën përfundimtare të vendimeve të Gjykatës Kushtetuese. Po kështu, edhe në ligjin nr. 8577/2000 është parashikuar se vendimet e Gjykatës Kushtetuese kanë fuqi detyruese të përgjithshme, janë përfundimtare dhe të detyrueshme për zbatim (*shih nenet 72/7 dhe 76/1 të tij*).
4. Nga ana tjetër, ligji nr. 8577/2000, në nenin 80, pika 1, të tij, ka rregulluar kompetencën e Gjykatës Kushtetuese për të saktësuar dhe plotësuar vendimin e saj. Kështu, Gjykata Kushtetuese ka të drejtë, me kërkesë, të ndreqë gabimet në shkrim, në llogari ose ndonjë pasaktësi të dukshme të lejuar në vendim, pa ndryshuar thelbin e vendimmarrjes, brenda 2 muajve nga shpallja e vendimit. Gjithashtu, sipas nenit 71/c, pikat 3 dhe 4 të po këtij ligji, nëse Gjykata ka vendosur më parë për një çështje, e cila është gjykuar nga një gjykatë ndërkombëtare dhe kjo e fundit ka konstatuar se janë cenuar të drejtat dhe liritë themelore të individit, si rrjedhojë e vendimit të Gjykatës Kushtetuese, subjekti i cenuar, në favor të të cilit ka vendosur gjykata ndërkombëtare, ka të drejtë t’i drejtohet me kërkesë Gjykatës për rihapje të procesit gjyqësor. Kërkesa për rihapje të procesit në Gjykatë paraqitet brenda 4 muajve nga hyrja në fuqi e vendimit të gjykatës ndërkombëtare. Ajo duhet të përmbajë një përmbledhje të vendimit të gjykatës ndërkombëtare me çështjet kryesore që ka konstatuar ajo gjykatë, si dhe kërkimet konkrete. Kërkuesi duhet të kërkojë shprehimisht rihapjen e procesit dhe shfuqizimin e aktit.
5. Kolegji, në vështrim të dispozitave kushtetuese dhe ligjore të mësipërme, si dhe rrethanave faktike, vëren se kërkuesja nuk gjendet në asnjë nga situatat e lartpërmendura që përcaktojnë rihapjen e procesit.
6. Nëpërmjet kërkesës së datës 07.02.2022 ajo nuk ka parashtruar asnjë rrethanë të re, të ndryshme nga sa është evidentuar në vendimin nr. 123, datë 25.10.2021. Në këtë vendim janë pasqyruar të gjitha pretendimet e kërkueses, të grupuara për secilin akt ligjor dhe nënligjor të kundërshtuar dhe në të njëjtën mënyrë edhe për vendimin e Kolegjeve të Bashkuara të Gjykatës së Lartë, për të cilat Gjykata vendosi të mos e legjitimojë atë *ratione temporis* dhe *ratione personae*, duke iu përmbajtur standardeve të gjykimit kushtetues.
7. Në përfundim, për sa më sipër, Kolegji vlerëson se kërkesa e paraqitur është haptazi e pabazuar dhe nuk mund të kalojë për shqyrtim në seancë plenare.

**PËR KËTO ARSYE,**

Kolegji i Gjykatës Kushtetuese të Republikës së Shqipërisë, në bazë të neneve 31 dhe 31/a, pika 2, shkronja “e”, të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

Moskalimin e çështjes për shqyrtim në seancë plenare.